Uznesenie o situácii v Zimbabwe



Úradný vestník 061 , 16/03/2009 S. 0040 - 0042



Uznesenie [1] o situácii v Mauritánii Spoločné parlamentné zhromaždenie AKT-EÚ, - na zasadnutí v Port Moresby (Papua-Nová Guinea) 25. – 28. novembra 2008, - so zreteľom na článok 17 ods. 2 rokovacieho poriadku, - so zreteľom na ustanovenia Zakladajúceho aktu Africkej únie (AÚ), vyhlásenie z Lomé z júla roku 2000 a protokol týkajúci sa založenia Mierovej a bezpečnostnej rady (PSC) Africkej únie o protiústavných zmenách vlády, - so zreteľom na rozhodnutia prijaté Mierovou a bezpečnostnou radou na jej 144. a 151. zasadnutí, - so zreteľom na vyhlásenie Bezpečnostnej rady Organizácie spojených národov z 20. augusta 2008, - so zreteľom na vyhlásenia a uznesenia Hospodárskeho spoločenstva západoafrických štátov (ECOWAS), Európskej únie (EÚ) a Medzinárodnej organizácie frankofónie (OIF), - so zreteľom na konzultácie začaté podľa článku 96 Dohody z Cotonou, - so zreteľom na komuniké z poradného stretnutia o situácii v Mauritánii za účasti Ligy arabských štátov, Organizácie spojených národov, Organizácie islamskej konferencie (OIC), Medzinárodnej organizácie frankofónie (OIF), EÚ a AÚ, ktoré sa uskutočnilo 21. novembra 2008 v Addis Abebe, - so zreteľom na správu vyšetrovacej misie Výboru veľvyslancov AKT, ktorá sa uskutočnila 7. až 11. októbra 2008 v Mauritánskej islamskej republike, - so zreteľom na uznesenie národného zhromaždenia Mauritánie zo 14. septembra 2008, A. keďže 6. augusta 2008 vojenská junta vedená generálom Mohamedom Ouldom Abdelom Azizom zosadila prezidenta Mauritánskej islamskej republiky Sidiho Mohameda Oulda Šejka Abdalláhího, B. keďže hospodárska a sociálna situácia v krajine je katastrofálna a keďže úspech demokracie sa najlepšie zabezpečí rozvojom, C. keďže prezident Abdalláhí bol demokraticky zvolený v apríli 2007 na konci procesu prechodu k demokracii, ktorý bol medzinárodným spoločenstvom označovaný za príkladný, a bol potvrdený volebnou pozorovateľskou misiou Európskej únie a delegáciou Európskeho parlamentu, D. so zreteľom na podporu prechodu k demokracii zo strany EÚ a "program podpory" v hodnote 156 mil. EUR na obdobie rokov 2008 až 2013 z 10. Európskeho rozvojového fondu, dopĺňajúci už poskytovanú pomoc a 335 mil. EUR poskytnutých ako pomoc od roku 1985, E. keďže Mauritánia je členom európsko-stredomorského partnerstva, inak známeho ako barcelonský proces, a zúčastnila sa samitu o Stredomorí, ktorý sa konal 13 júla 2008 v Paríži, F. keďže výmena vlády sa uskutočnila bez krvipreliatia, ale prezidenta Abdalláhího a niekoľkých ďalších politických predstaviteľov zadržali, a keďže prezident Abdalláhí stále nie je na slobode, G. keďže junta vytvorila Vysokú štátnu radu a keďže predseda tejto rady generál Mohamed Ould Abdel Aziz bol vymenovaný za hlavu štátu na základe "ústavného nariadenia", H. keďže "ústavné nariadenie", v ktorom junta definuje svoje právomoci a ktorý jej umožňuje vládnuť na základe výnosu, nemá žiadny právny základ, I. keďže Vysoká štátna rada vymenovala premiéra, J. keďže ťažkosti, ktoré mala Mauritánia v čase prevratu, mali politickú povahu a mohli sa preto riešiť pomocou mierových politických prostriedkov a dialógu, K. keďže napriek týmto ťažkostiam Mauritánia dosiahla pozoruhodný pokrok v oblasti mimoriadne citlivých otázok domácej politiky, ako sú napr. návrat utečencov, zrušenie otroctva a liberalizácia médií, a keďže tento pokrok bol predzvesťou toho, že v krajine sa nakoniec rozvinie pevne zakotvená demokracia, L. keďže na obnovu ústavného poriadku je potrebná otvorená diskusia medzi všetkými politickými silami a mechanizmy dohliadajúce na rovnováhu medzi výkonnou a zákonodarnou mocou s cieľom zabezpečiť v rámci ústavy vhodnú rovnováhu medzi prezidentom a parlamentom a nevyhnutnú politickú stabilitu bez zasahovania ozbrojených síl, M. so zreteľom na rôzne spôsoby skončenia krízy a obnovenia ústavného poriadku predložené politickými silami a "občianskou spoločnosťou", najmä na návrh demokratickej opozície a "prechodný plán" predložený národným zhromaždením, N. so zreteľom na problémy v oblasti bezpečnosti v sahelo-saharskom páse, ktoré sú živnou pôdou pre terorizmus, cezhraničnú kriminalitu a obchodovanie s drogami a zbraňami a majú destabilizačné účinky na krajiny tohto subregiónu, O. so zreteľom na úlohu, ktorú zohráva Mauritánia v boji proti týmto problémom, P. so zreteľom na odsúdenie prevratu, ktoré vyjadrilo medzinárodné spoločenstvo, predovšetkým skupina štátov AKT, Hospodárske spoločenstvo západoafrických štátov, AÚ, EÚ, Liga arabských štátov a OSN, a rozhodnutie AÚ a Medzinárodnej organizácie frankofónie o vylúčení Mauritánie dovtedy, kým neobnoví demokraciu, Q. keďže Africká únia 22. septembra 2008 vyhlásila junte ultimátum na obnovenie ústavného poriadku a bezvýhradné opätovné dosadenie Sidiho Mohameda Oulda Šejka Abdalláhího do funkcie do 6. októbra 2008, R. keďže vojenská junta odmietla toto ultimátum a keďže v utorok 7. októbra 2008 vyzvala Komisia AÚ členské štáty AÚ, aby neuznali pučistov v Mauritánii, S. so zreteľom na začatie konzultačného postupu medzi Európskou úniou a Mauritániou v súlade s článkom 96 Dohody z Cotonou, ktorý ustanovuje uskutočnenie týchto konzultácií v prípade, keď sa jedna strana domnieva, že druhá strana nesplnila záväzky vyplývajúce z dodržiavania ľudských práv, demokratických zásad a zásady právneho štátu, T. keďže Svetová banka pozastavila pomoc Mauritánii vo výške 175 mil. USD; keďže toto pozastavenie ovplyvní v Mauritánii asi 17 národných projektov, ako aj podiel krajiny na regionálnych projektoch Svetovej banky týkajúcich sa, okrem iného, rozvoja vidieka, zdravotníctva, školstva a infraštruktúry (napr. budovania ciest), U. keďže polícia použila násilie na rozohnanie nepovolených demonštrácií organizovaných koalíciou politických strán, ktoré požadovali opätovné dosadenie prezidenta Abdalláhího do funkcie, 1. odsudzuje zvrhnutie prezidenta a vlády ozbrojenými silami v Mauritánii a zdôrazňuje, že sa musia rešpektovať inštitúcie vytvorené demokratickým spôsobom; vyjadruje poľutovanie nad týmto neúspechom vzhľadom na významný pokrok, ktorý sa v Mauritánii v niekoľkých uplynulých rokoch dosiahol pri rozvoji demokracie a právneho štátu; 2. berie na vedomie presun zosadeného prezidenta Sidiho Mohameda Oulda Šejka Abdalláhího do jeho rodnej dediny, kde je v domácom väzení, naďalej však vyzýva na jeho okamžité a bezvýhradné prepustenie; 3. vyzýva orgány v Mauritánii, aby dodržiavali ľudské práva vrátane slobody prejavu, slobody združovania a slobody zhromažďovania; 4. naďalej sa domnieva, že rozsiahle konzultácie sú jediným možným spôsobom na skončenie krízy a umožnenie všetkým demokratickým inštitúciám, aby opäť riadne vykonávali svoje funkcie vrátane toho, aby parlament mohol v plnej miere uplatňovať všetky výsady; 5. vyzýva vládnuce vojenské orgány, aby bezodkladne dodržiavali časový plán pre návrat k ústavnému poriadku a obnovenie demokratických inštitúcií a aby armádu vyhlásili za nevoliteľnú vo voľbách; 6. preto vyzýva všetkých politických činiteľov v Mauritánii, aby bezodkladne vytvorili vhodný rámec na tieto konzultácie; 7. víta začatie konzultácií medzi Európskou úniou a vládnucimi orgánmi v Mauritánii a vyzýva Európsku komisiu, aby spoločnému parlamentnému zhromaždeniu pravidelne podávala správy o pokroku pri konzultáciách uskutočnených podľa článku 96 a pri vytváraní časového plánu obnovy ústavného poriadku, vyjadruje však poľutovanie nad tým, že dodnes v tejto oblasti nenastal žiadny významný pokrok; 8. víta oznámenie AÚ o tom, že potom, ako mauritánska Vysoká štátna rada odmietla jej ultimátum, predloží "konkrétne návrhy"; 9. vyzýva AÚ a EÚ, aby preskúmali všetky cielené postihy, ktoré možno zaviesť proti vojenským pučistom (zákaz cestovania, zmrazenie aktív a pod.) v prípade, keď sa v blízkej budúcnosti nezaviažu k žiadnym relevantným a dôveryhodným plánom na skončenie krízy a obnovenie ústavného poriadku, ale aby nepodnikli žiadne kroky, ktoré by mohli ohroziť rozvoj Mauritánie a zlepšenie životných podmienok jej občanov; 10. trvá na tom, aby sa z občanov Mauritánie, ktorí sú už dnes vážne postihnutí hospodárskou a potravinovou krízou, nestali rukojemníci súčasnej politickej krízy, a vyzýva Európsku komisiu, aby realizovala projekty na podporu občianskej spoločnosti v rámci európskeho nástroja pre demokraciu a ľudské práva; 11. naliehavo žiada juntu, aby zvážila mnohoraké výhody, ktoré vyplývajú z účasti občanov Mauritánie na politickom procese za mier, demokraciu, prosperitu a medziľudské spoločenské a kultúrne porozumenie naznačenom na samite o Stredomorí, ktorý sa konal 13. júla 2008 a na ktorom sa zúčastnil prezident Mauritánskej islamskej republiky Sidi Mohamed Ould Šejk Abdalláhí; 12. víta vyslanie delegácie Výboru veľvyslancov AKT a berie na vedomie prijatie uznesenia národného zhromaždenia Mauritánie zo 14. septembra 2008; 13. rozhoduje o vyslaní parlamentnej delegácie AKT-EÚ do Mauritánie, aby mauritánskemu parlamentu pomohla obnoviť jeho jednotu a nájsť cestu z krízy, ktorú uznajú všetky zainteresované strany; 14. poveruje svojich spolupredsedov, aby toto uznesenie postúpili Rade ministrov AKT-EÚ, Európskej komisii, Panafrickému parlamentu, Komisii Africkej únie, Arabsko-magrebskej únii, Bezpečnostnej rade OSN a národnému zhromaždeniu a ďalším orgánom Mauritánie. [1] Prijaté Spoločným parlamentným zhromaždením AKT-EÚ 28. novembra 2008 v Port Moresby (Papua-Nová Guinea). --------------------------------------------------